RÅDETS AFGØRELSE

af 25. januar 2010

om ophævelse af afgørelse 2009/472/EF og om opfølgning af konsultationsproceduren med Den Islamiske Republik Mauretanien i henhold til artikel 96 i AVS-EF-partnerskabsaftalen

(2010/73/EU)

RÅDET FOR DEN EUROPÆISKE UNION HAR —

under henvisning til traktaten om den Europæiske Union og traktaten om Den Europæiske Unions funktionsmåde,

under henvisning til partnerskabsaftalen mellem på den ene side medlemmerne af gruppen af stater i Afrika, Vestindien og Stillehavet og på den anden side Det Europæiske Fællesskab og dets medlemsstater undertegnet i Cotonou den 23. juni 2000 (1) og revideret i Luxembourg den 25. juni 2005 (2), i det følgende benævnt »AVS-EF-partnerskabsaftalen«, særlig artikel 96,

under henvisning til den interne aftale mellem repræsentanterne for medlemsstaternes regeringer, forsamlet i Rådet, om de foranstaltninger, der skal træffes, og de procedurer, der skal følges ved gennemførelse af AVS-EF-partnerskabsaftalen (3), særlig artikel 3,

under henvisning til forslag fra Europa-Kommissionen, og

ud fra følgende betragtninger:

For at bidrage til landets stabilitet og undgå nye krænkelser af de væsentlige elementer, der er omhandlet i artikel 9 i AVS-EF-partnerskabsaftalen, er det nødvendigt at fremme en bred national dialog, der inddrager alle relevante og interesserede politiske og sociale aktører, og at genoptage samarbejdet.

Afgørelse 2009/472/EF bør derfor ophæves, og den politiske dialog med Den Islamiske Republik Mauretanien bør genoptages for at styrke demokratiet, forebygge forfatningsstridige regeringsændringer, reformere institutionerne og de væbnede styrkers rolle, sikre en sund politisk og økonomisk regeringsførelse og en styrkelse af retsstatsprincipperne og menneskerettighederne og genindføre balancen mellem institutionerne og magtbeføjelserne —

VEDTAGET DENNE AFGØRELSE:

Artikel 1

Afgørelse 2009/472/EF ophæves.

Artikel 2

Den politiske dialog med Den Islamiske Republik Mauretanien i henhold til artikel 8 i AVS-EF-partnerskabsaftalen føres som angivet i brevet i bilaget til denne afgørelse.

Artikel 3

Denne afgørelse træder i kraft på dagen for vedtagelsen.

Den udløber den 25. januar 2012. Den kan om nødvendigt reevalueres på grundlag af opfølgende besøg gennemført af Den Europæiske Union.

Artikel 4

Denne afgørelse offentliggøres i Den Europæiske Unions Tidende.

(1) EFT L 317 af 15.12.2000, s. 3.

(2) EUT L 209 af 11.8.2005, s. 27.

(3) EFT L 317 af 15.12.2000, s. 376.

(4) EUT L 156 af 19.6.2009, s. 26.

BILAG

Hr. præsident

Det er med stor tilfredshed, at vi konstaterer Mauretaniens tilbagevenden til det forfatningsmæssige styre efter gennemførelsen af de fleste af de foranstaltninger, der er fastlagt i Dakaraftalen, hvilket kulminerede med Deres indsættelse som landets præsident. Vi har derfor den glæde at bekræfte, at samarbejdet mellem Den Europæiske Union og Den Islamiske Republik Mauretanien vil blive genoptaget fuldt ud.

Vi noterer os, at de forskellige politiske parter, der har undertegnet Dakaraftalen, i overensstemmelse med aftalens artikel 4-VII har forpligtet sig til at fortsætte og intensivere den brede nationale dialog for at konsolidere den nationale forsoning og demokratiet. Som medlemmerne af Den Internationale Kontaktgruppe allerede nævnte på deres sidste møde den 10. september 2009, er det ønskeligt, at denne dialog finder sted. Det er allerede opmuntrende at se, at de forskellige parter er rede til at deltage i dialogen. Det synes klart, at nogle af de grundlæggende problemer, der var blandt de nævnte årsager til statskuppet den 6. august 2008, endnu ikke er blevet løst. De dialogpunkter, der er nævnt i Dakaraftalen, omfatter bl.a. styrkelse af demokratiet, forebyggelse af forfatningsstridige regeringsændringer, reform af institutionerne og de væbnede styrkers rolle, sund politisk og økonomisk regeringsførelse og styrkelse af retsstatsprincipperne og menneskerettighederne samt en genindførelse af balancen mellem institutionerne og magtbeføjelserne. De sikkerhedsmæssige trusler, der er opstået i Mauretanien, understreger nødvendigheden af i denne dialog at tackle sikkerhedsrelaterede spørgsmål, herunder forbindelsen mellem sikkerhed og udvikling.

Alle punkter, der vedrører Mauretaniens stabilitet, herunder ovennævnte, har stor betydning for Den Europæiske Union. Da disse punkter er af fælles interesse og i betragtning af omfanget af EU-samarbejdet i Mauretanien på området regeringsførelse, foreslår vi, at den politiske dialog mellem Mauretanien og Den Europæiske Union, jf. artikel 8 i AVS-EF partnerskabsaftalen, styrkes og bliver regelmæssig og struktureret. De praktiske forhold og mandatet for denne dialog skal fastsættes efter fælles overenskomst mellem Deres regering og cheferne for Den Europæiske Unions diplomatiske missioner ved Den Islamiske Republik Mauretanien.

Et af målene med dialogen vil være at fremme ovennævnte brede nationale dialog og nøje overvåge dens resultater. Vi mener, at de forudsætninger og vanskeligheder, der har gjort det svært at indlede denne dialog, kan løses, hvis de forskellige mauretanske parter er indstillet på at fokusere deres drøftelser på fremtiden og se bort fra krav og uoverensstemmelser, der vedrører den nære fortid.

Den Europæiske Union vil således støtte Mauretaniens bestræbelser på at overvinde de socioøkonomiske og politiske vanskeligheder, landet står over for på grund af den lange politiske krise som følge af statskuppet i august 2008, den globale økonomiske krise og de nye sikkerheds- og terrortrusler.

Med venlig hilsen

Udfærdiget i Bruxelles, den 25. januar 2010.

På Europa-Kommissionens vegne José Manuel BARROSO